CHOสร้างหุ่นยนต์
กระทรวงวิทย์ฯเชื่อมือมอบทุนวิจัยสร้างประโยชน์มหาศาลให้ประเทศ
27 พ.ค. 2556

กระทรวงวิทย์ฯเชื่อมือมอบทุนวิจัยสร้างประโยชน์มหาศาลให้ประเทศ
ช.ทวี รับทุนนวัตกรรมหุ่นยนต์อุตสาหกรรม VR7 เพื่ออนาคต ลดการพึ่งพาเทคโนโลยีต่างประเทศ
นายสุรเดช ทวีแสงสกุลไทย กรรมการผู้จัดการใหญ่และประธานเจ้าหน้าที่บริหาร บริษัท ช.ทวี ดอลลาเซียน (CHO) เปิดเผยว่า บริษัทได้รับอนุมัติทุนสนับสนุนโครงการ “VR7 : หุ่นยนต์อุตสาหกรรม 7 แกน แบบจับตำแหน่งวัตถุด้วยระบบวิชั่นสำหรับงานเชื่อม” จากสำนักงานนวัตกรรมแห่งชาติ (องค์การมหาชน) กระทรวงวิทยาศาสตร์และเทคโนโลยี ภายใต้โครงการ “แปลงเทคโนโลยีเป็นทุน” ภายในระยะเวลา 1 ปี มูลค่าโครงการ 3.06 ล้านบาท
“หุ่นยนต์ VR7 ถือเป็นหุ่นยนต์แนวคิดภายใต้การออกแบบและสร้างสรรค์โดยวิศวกรคนไทย การที่บริษัทได้รับทุนนวัตกรรมในครั้งนี้ ถือเป็นเรื่องที่น่ายินดีที่หน่วยงานภาครัฐเข้ามาช่วยสนับสนุน ซึ่งจะช่วยเป็นแรงผลักดันให้การพัฒนาวิศวกรรมภายใต้ฝีมือคนไทยเป็นที่ยอมรับในระดับนานาชาติ สามารถลดการพึ่งพาเทคโนโลยีจากต่างประเทศ และยังมีส่วนช่วยเพิ่มอำนาจในการแข่งขันให้กับบริษัทคนไทยได้ในระดับสากลอีกด้วย” นายสุรเดช กล่าว
หุ่นยนต์ VR7 หรือหุ่นยนต์อุตสาหกรรม 7 แกน แบบจับตำแหน่งวัตถุด้วยระบบวิชั่นสำหรับงานเชื่อม โดยแขนกลของ VR7 นี้จะมี Vision System เป็นตัวควบคุมแนวเชื่อม ที่ใช้การเปรียบเทียบจากภาพที่เห็นเข้าสู่การประมวลผลให้เครื่องเชื่อมปฏิบัติงานในตำแหน่งที่ถูกต้อง ซึ่งจะช่วยลดภาระของผู้ประกอบการที่ต้องส่งชิ้นงานที่จะเชื่อมให้กับบริษัทขายเครื่อง สามารถกำหนดเรื่องทิศทางการเชื่อม จาก CAM to GCODE ส่วนแขนกลของหุ่นยนต์จะถูกออกแบบให้เคลื่อนที่แต่ชิ้นงานอยู่กับที่ ส่งผลให้สามารถลดจำนวนของตัวนำส่ง (Jig) และตัวรับรู้ (Sensor) ซึ่งต้องการการบำรุงรักษาสูงในระบบขนส่ง (Convey) ลดค่าใช้จ่ายในเรื่องต้นทุน ตัวนำส่ง (Jig) และตัวรับรู้ (Sensor) ได้ 
นอกจากนี้ ซอฟต์แวร์ก็มีความยืดหยุ่น ผู้ใช้งานสามารถปรับเปลี่ยนรูปแบบชิ้นงานได้สะดวกและหุ่นยนต์ยังสามารถที่จะเปลี่ยน TOOL ได้หลากหลายการประยุกต์ เช่น การเชื่อม การกัด การตัดพลาสมา การตัดด้วยหัวเลเซอร์ ทำให้สามารถลดเรื่องเวลาในการเปลี่ยนกระบวนการเมื่อขึ้นชิ้นงานใหม่
“เมื่อบริษัทเข้าตลาดหลักทรัพย์ เอ็ม เอ ไอ แล้ว ได้เดินหน้างานวิจัยและพัฒนาต่างๆ อย่างต่อเนื่อง ซึ่งถือว่าเป็นหัวใจสำคัญของนวัตกรรมสมัยใหม่อีกด้วย” นายสุรเดช กล่าว
ปัจจุบันบริษัทอยู่ระหว่างเตรียมยื่นงานประมูลทั้งภาครัฐและเอกชนอีกจำนวนมาก และล่าสุดได้รับงานผลิตรถพ่วงตู้แห้งให้กับบริษัท ดีเอชแอล เอ็กซ์เพรส อินเตอร์เนชั่นแนล (ประเทศไทย) หรือ DHL จำนวน 90 คัน 
ทั้งนี้ ตั้งแต่วันที่ 27 พ.ค.-5 มิ.ย.นี้ นักลงทุนที่จะซื้อหุ้น CHO ต้องวางเงินสดทั้ง 100% ก่อน